UMongameli Mnangagwa Wamukela Amajekiseni AweCovaxin Vaccine Avele KweleIndia
Esilindweni seRG Mugabe International Airport, eHarare, ukuzakwamukela lesi sipho samajekiseni akwele India, bekuloMnangagwa ngokwakhe, umsekeli wakhe uMnu Constantino Chiwenga, abaphathintambo bakahulumende wakhe labanye. 
HARARE — UMongameli Emmerson Mnangagwa, uhlangabeze isipho samajekiseni afika inkulungwane ezingamatshumi amathathu lanhlanu-35,000, asefike kwele Zimbabwe evela kwele India. NgoMvulo kuze amajekiseni aweCovid 19 Covaxin Vaccine angaba zinkulungwane ezingamatshumi amathathu lanhlanu-35,000, alungiswe ngabenkampani eyeBharat Biotech ngokusebenzelana labe Indian Council of Medical Research (ICMR) kanye labeNational Institute of Virology (NIV). Leli nani liphakathi kwenkulungwane ezingamatshumi ayisikhombisa lanhlanu-75,000, aphiwa iZimbabwe njengesipho kungela mbadalo ngabeIndia. Esamukela lesi sipho esilindweni sendizamtshina uMnangagwa uqale ngokubonga abeIndia ngalesi sipho. “Ngithanda ukubonga uMongameli we India labantu be India ngokusipha amajekiseni lawa afika 75 000 awe Covaxin Vaccine” Uqhubeke ekhuthaza uzulu ukuba athathe leli jekiseni. “Isipho lesi siyamukele kakhulu njalo sitshengisa ubungane esilabo lele India ngesikhathi salumkhuhlane we Covid-19” Ingcitshi zezempilakahle zikhuthaza uzulu ukuba engesabeli khatshana ukuhlatshwa amajekiseni okuzivikela ukubanjwa yi Coronavirus ngoba engela ngozi. UDokotela owasebenza ngesikhathi sika hulumende womanyano engumphathintambo wezempilakhale uDokotela Henry Madzorera uchasisa ngalejekiseni. “Kuyinto enhle ukuba ele India liletha amajekiseni alo eZimbabwe. Singaba lamajekiseni amanengi eZimbabwe kuyasinceda. Okuqakathekileyo yokuba abe engaphazamisi uzulu” Uqhubeke ethi uzulu kumele akhululeke ukuhlatshwa leyi jekiseni. “Sikhuthaza abantu ukuba bathathe amajekiseni lawa. Siyazi ukuba abantu abanengi ababanjwa yilumkhuhlane bavela kwele South Africa. Kumele ijekiseni leli livikela ukuba abantu baye ezibhedlela mtshokotsho” Esinye isakhamuzi se Harare uNkosikazi Nompilo Sibindi uthi uzahlatshwa leli jekiseni. “Mina ijekiseni leyi eye Covid-19 ngizayithatha ngoba yilo ithemba lethu ekuzivikeleni kulumkhuhlane’ Amajekiseni avela kwele India aza ngesikhathi ele Zimbabwe livele lilamajekiseni elawathola kwele China kungela mbadalo. Uhulumende weZimbabwe uthi ukhangelele ukuba kuthi kusiya phela lumnyaka, kube sokuhlatshwe abantu abangaba yisilunganiso sokuyisithupha ekhulwini-60%, okungaba ngabantu abayizigidi ezilitshumi- 10 million. Isigodlo sommeli weIndia eZimbabwe izolo sethule umbiko othi lesi sipho samajekiseni, kuyindlela yokutshengisa ubudlelwano obuhle obukhona phakathi kwamazwe womabili. Ele India selihlabe izigidi ezingamatshumi amahlanu lanhlanu 55- million okulinani elikhulu kakhulu emhlabeni jikelele, okuyinto esiyenzakele kuphela kwele China. Lelo lizwe laqala ukuhlaba bantu balo ijekiseni yokuzivikela ukuthelelwa icoronavirus ngoZibandlela lisebenzisa uhlobo olwe Covaxin lele AstraZeneca elilungiswa kwele Bhilithani.